《送赵有章教谕满还郎步》
元代·丁复

昔在秋浦还，我行凌浩渺。寻君郎川宅，相逢武林道。

君颜日方滋，我发初未皓。及兹凌阳见，颜发非昔好。

故心无浅交，论诗有深造。良意正云云，远别何草草。

长恐重见日，复此同衰老。相知在久要，各用豁中抱。

中抱何以豁，志士怀其衷。文兴谅斯际，道在讵无庸。

雍雍麟虞化，泱泱邹鲁风。菁莪歌乐育，芹采有遗功。

持兹从所际，谁谓行未通。我生胡不遇，亦云适其逢。

颜稷千载人，趋异心乃同。勖哉戒修德，庶言玉尔躬。

作者简介：元台州天台人，字仲容。仁宗延祐初游京师。被荐，不仕，放情诗酒。晚年侨居金陵。其诗自然俊逸，不事雕琢。有《桧亭集》。